《为莫临安曰纯题画》
明代·邵宝

千峰乱历岐山青，秋天怅望开翠屏。乾坤何处下鸣鸟，野人漫谓山鸡形。

姬公召伯日以远，世道江河几流转。生绡数尺悬我前，万古愁怀一消遣。

南溪之上桐树林，君家楼高溪水深。而翁登我歌且啸，有招不来伤我心。

君游江湖倘奇遇，黄陵庙下舟曾住。云隐苍梧柰望何，独有东流可分付。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。